b"\n_START_ARTICLE_\nCruz Mart\xc3\xadnez Esteruelas\n_START_SECTION_\nBiografia\n_START_PARAGRAPH_\nNascut  el 4 de febrer de 1932 a L'Hospitalet de Llobregat. Advocat i pol\xc3\xadtic. Va estudiar Dret a la Universitat de Deusto (Euskadi) i a la Universitat Complutense de Madrid, on es va llicenciar el 1953, i m\xc3\xa9s tard obtingu\xc3\xa9 el doctorat. Va ingressar per oposici\xc3\xb3 al cos d'advocats de l'Estat (1957) i posteriorment en el cos de lletrats de les Corts (1960)._NEWLINE_Casat amb Encarnaci\xc3\xb3n Oliveras Gajo. El matrimoni va tenir tres fills.\n_START_SECTION_\nCarrera pol\xc3\xadtica\n_START_PARAGRAPH_\nLa carrera pol\xc3\xadtica de Cruz Mart\xc3\xadnez s'est\xc3\xa9n durant el per\xc3\xadode del franquisme i durant la restauraci\xc3\xb3 democr\xc3\xa0tica:\n_START_SECTION_\nDurant el franquisme\n_START_PARAGRAPH_\nVa ser nomenat (1962) director general del Patrimoni de l'Estat. L'any 1964  vicepresident del Banco de Cr\xc3\xa9dito a la Construcci\xc3\xb3n. Entre el 1965 i l'any 1968 delegat nacional-cap de l'assessoria jur\xc3\xaddica de la Secretaria General del Movimiento. A partir d'aquest any inicia  la seva carrera pol\xc3\xadtica al si del partit \xc3\xbanic, com a procurador  a les Corts espanyoles,  i com a membre del Consell Nacional del Movimiento. Des de la  secci\xc3\xb3 d\xe2\x80\x9dEstructura y Organizaci\xc3\xb3n del Movimiento\xe2\x80\x9d participar\xc3\xa0 activament  en l'elaboraci\xc3\xb3  de la \xe2\x80\x9cLey Org\xc3\xa1nica del Movimiento y del Consejo Nacional\xe2\x80\x9d. La seva concepci\xc3\xb3 pol\xc3\xadtica  passava per la cohesi\xc3\xb3 de l'Estat i enfortir el r\xc3\xa8gim a partir de la descentralitzaci\xc3\xb3 i  la participaci\xc3\xb3 ciutadana en la vida pol\xc3\xadtica._NEWLINE_Del 1968  al 1969  ser\xc3\xa0 delegat nacional d'Associacions del Movimiento on intent\xc3\xa0 portar a terme el seu projecte per\xc3\xb2 no va obtenir suport suficient. El 1970  fou vicepresident del Banco Hipotecario  i poc despr\xc3\xa9s director de la Fundaci\xc3\xb3 Juan March entre 1970  i 1973,  quan ja era  secretari primer del Consell Nacional del Movimiento des de 1971. _NEWLINE_Va ocupar el Ministeri de Planificaci\xc3\xb3 del Desenvolupament en el 13\xc3\xa8 Govern de la dictadura de l'11 de juny de 1973 al 3 de gener de 1974,  en substituci\xc3\xb3 de Laure\xc3\xa0 L\xc3\xb3pez Rod\xc3\xb3. M\xc3\xa9s tard va ser Ministre d'Educaci\xc3\xb3 i Ci\xc3\xa8ncia en el 14\xc3\xa8 Govern franquista  des  del 3 de gener de 1974 a l'11 de desembre de 1975. Des del c\xc3\xa0rrec continu\xc3\xa0 desenvolupant la Llei General d'Educaci\xc3\xb3. Partidari com era de la teoria de les elits i de posar fi a la massificaci\xc3\xb3 a les aules universit\xc3\xa0ries, impuls\xc3\xa0 la \xe2\x80\x9cLey de Selectividad\xe2\x80\x9d. Orden\xc3\xa0 el tancament de la Universitat de Valladolid per frenar l'activitat de l'oposici\xc3\xb3 estudiantil antifranquista. _NEWLINE_Despr\xc3\xa9s del seu pas pel Govern, va ser president d'Ind\xc3\xbastrias Qu\xc3\xadmicas Procolor, SA i va presidir el partit pol\xc3\xadtic Uni\xc3\xb3n del Pueblo Espa\xc3\xb1ol (UDPE).\n_START_SECTION_\nEtapa democr\xc3\xa0tica\n_START_PARAGRAPH_\nEn les eleccions generals de 15 de juny de 1977, va ser candidat per Alian\xc3\xa7a Popular al Congr\xc3\xa9s dels Diputats per la prov\xc3\xadncia de Terol, sense sortir elegit. Posteriorment es va dedicar a l'advocacia i a l'empresa, i tamb\xc3\xa9 fou president del Fundaci\xc3\xb3 Tom\xc3\xa0s Moro i professor de la Fundaci\xc3\xb3 San Pablo (CEU)._NEWLINE_Va morir a Madrid  el 17 de setembre de l'any 2000. Fou  enterrat a la localitat madrilenya de Villaviciosa de Od\xc3\xb3n."